ཕ་རྡོ་རྗེ་འཆང་དབང་ལས་འབྲེལ་རྩལ། །ཐུགས་ཞི་བའི་དབྱིངས་སུ་མ་གཟིམ་པར། །ངེད་འཁོར་འབངས་རྣམས་ལ་ཐུགས་རྗེས་གཟིགས། །བདག་བསོད་ནམས་དམན་པའི་ལས་དབང་གིས། །ཕ་དངོས་སུ་བཞུགས་པའི་སྐལ་དབེན་ཀྱང་། །ཐུགས་རྗེ་ལ་ཉེ་རིང་མ་མཆིས་པས། །དུས་རྟག་པར་བདེ་ཆེན་འཁོར་ལོར་བཞུགས། །སླར་བསམ་ཞིང་བསམ་ནས་སྐྱོ་བ་འཕེལ། །དུས་སྙིགས་མའི་རང་མཚང་ངོམས་པ་ལ། །ང་རྒན་མོའི་ཁ་མང་དགོས་མེད་ཀྱང་། །ལུས་དང་ལས་ཀྱིས་འབྲེལ་བའི་མིང་སྲིང་ལ། །སེམས་གཏིང་ནས་དཀར་བའི་ཁ་ཏ་ཚིག་གསུམ་ཞུ། །སྒྲ་འཛིན་དབང་སྒོར་དྲན་པས་གཟེར་ཐོབ་ལ། །ཨ་མའི་ཁ་ལ་ཁྱེད་ཅག་ཉན་གྱུར་ན། །སྔོན་རྒྱ་གར་རྒྱལ་པོ་དཔལ་རྒྱལ་གྱིས། །མ་ཡི་བཀའ་བསྒྲུབས་ཅི་བསྒཽས་བགྱིས་པའི་འབྲས། །ཏཻ་ལོས་རྗེས་བཟུང་མཆོག་གི་དངོས་གྲུབ་བརྙེས། །དེ་ཕྱིར་ལས་འབྲས་བསླུ་བ་མེད་པ་ཡིས། ཁྱེད་ཅག་རྣམས་ཀྱང་ཆོས་དང་མཐུན་པར་འགྱུར། །མ་ཡི་ཁ་ཏ་ཚིག་གསུམ་འདི་ལྟར་ཡིན། །དུས་རྣམས་ཀུན་ཏུ་སྤྱོད་ལམ་ནམ་བགྱིས་སྐབས། །དྲན་དང་ཤེས་བཞིན་བག་ཡོད་ལྡན་པ་དགོས། །སོ་ཐར་བྱང་སེམས་

གསང་སྔགས་ཟུང་འཇུག་ལམ། །དེ་ལ་སྤང་བླང་ཡོད་པ་ངས་མ་མཐོང་། །དེ་ཕྱིར་དྲན་པ་འགྱུར་མེད་ལྕགས་སྡོང་ལ། །རིན་ཆེན་བྱང་ཆུབ་སེམས་ཀྱི་རྩིེས་བསྒྱུར་ཞིང་། །ལྕགས་ཁམས་གསེར་དུ་བསྒྱུར་བ་ཇི་བཞིན་དུ། །དྲན་ཤེས་བག་ཡོད་གདམས་པ་མཆོག་ཏུ་ཟུངས། །དྲན་པ་འགྱུར་མེད་མེ་ལོང་གཞི་བཟང་ལ། །ཤེས་རབ་རྩོལ་བ་བྱི་དོར་མཁས་པ་བཞིན། །བག་ཡོད་བྱང་ཆུབ་སེམས་ཀྱིས་ལེགས་ཕྱིས་ན། །ཡང་དག་ལམ་མཆོག་བརྙེས་ལ་དཀའ་ཚེགས་མེད། །དེ་ཕྱིར་དུས་ཀུན་དྲན་ཤེས་བག་ཡོད་དགོས།། ཧ་ཧ། ཚུལ་རྡོར་དྲན་པ་ཤིང་རྩེའི་བྱིའུ་འདྲ། །སྐབས་རེ་ཡོད་ཀྱང་སྐབས་རེར་གར་སོང་མེད། །དེ་འདྲ་མ་བྱེད་དྲན་ཤེས་བག་ཡོད་མཛོད། །ཐུབ་བཟང་དྲན་པ་སོག་ཞབས་ཆུ་སོང་འདྲ། །འཁོར་བར་ཡོད་ཀྱང་དམ་པའི་ཆོས་ལ་དཀོན། །དེ་འདྲ་མ་བྱེད་དྲན༴ཆོས་སྒྲོན་དྲན་པ་གཡག་རྭ་རླུང་འབོད་འདྲ། །སྐབས་རེ་རྒོད་ཀྱང་དུས་ཡུན་བརྟན་གནས་མེད། །དེ་འདྲ་མ་བྱེད༴ ཁིས་སྒྲོན་དྲན་པ་ཆུ་ནང་ཉ་མོ་འདྲ། །གཏིང་ན་ཡོད་ཀྱང་ཤེས་པའི་རྩེར་མི་མངོན། །དེ་འདྲ་མ་བྱེད༴ ཨ་ཙག་དྲན་པ་ས་འོག་བྱི་ལོང་འདྲ། །རྒྱུད་ལ་ཤར་ཡང་ཤེས་པའི་ཁར་མི་ཕུད། །དེ་འདྲ་མ་བྱེད༴ བདེ་བའི་རྡོ་རྗེ་ཚེར་མའི་

སྡོང་པོ་འདྲ། །ཉེ་རིང་ཀུན་ལ་ཁ་ངན་སྣ་ཚོགས་སྨྲ། །འདི་འདྲའི་མ་བུ་འཛོམ་པ་མཚར་རེ་ཆེ། །དེ་དོན་སེམས་ལ་དུས་ཀུན་དྲན་པས་སྐྱོངས། །ཨ་མ་ང་ལ་ཉམས་ལེན་དེ་ལས་མེད། ཁྱེད་ཅག་དགོངས་པ་མཐོ་ཡང་དེ་བཞིན་མཛོད། །དྲན་པས་དགོངས་པར་མི་གནོད་ཅིས་ཕྱིར་གནོད། །དྲན་པ་རྣམ་དག་ནམ་མཁའ་ཡངས་པའི་ཀློང་། །དྲན་སྣང་སྣ་ཚོགས་ཆོས་ཉིད་འཁོར་ལོར་ཤར། །ཡང་དག་དྲན་པས་ཏིང་འཛིན་གསོས་སུ་གྱུར། །དེ་ཕྱིར་དུས་ཀུན་དྲན་ཤེས་བག་ཡོད་མཛོད། །དེ་ལྟར་དུག་ལྔ་མེ་འབར་མོད་ཤོར་མས། །སྙིང་ནས་སེམས་དཀར་ཉེ་འཁོར་མིང་སྲིང་ལ། །བརྗེད་ཐོའི་ཚུལ་དུ་སེར་དགོན་དབེན་ཁྲོད་དུ། །སྙོམས་ལས་ངང་ནས་སྤེལ་པ་དགེ་གྱུར་ཅིག །འདི་བཞིན་སེམས་ལ་བཟུང་ནས་ཉམས་སུ་ལོངས། །ཡ་ཡ་གོ་གོ་གློ་བ་བཙོས་པ་འདྲ། །དེ་ལ་དོན་འབྲས་མེད་པ་མཐོང་ཆོས་གསལ། །དེ་ཕྱིར་གོ་དོན་རྒྱུད་ལ་ལོན་ངེས་རེ། །མ་འཆུག་ཨ་མའི་སེམས་རྟེན་མིང་སྲིང་ཚོགས། །འདི་ཕྱི་བར་གསུམ་འབྲལ་མེད་དཔལ་སྤྱོད་ནས། །ཕ་གཅིག་ལས་འབྲེལ་རྩལ་དང་དབྱེར་མེད་ཤོག ཅེས་སུ་ཁ་བཛྲ་གྱིས་མིང་སྲིང་རྣམས་ལ་འཁྲུལ་གཏམ་བྲིས་པའོ། དགེའོ།།